บัวหลวงคาดดอกไต่ขึ้นช้าผุดกอง9เดือน
&nbsp;
18 ส.ค. 2554

โพสต์ทูเดย์ — บลจ.บัวหลวง มองดอกเบี้ยขึ้นแบบค่อยเป็นค่อยไป ส่งกองทุน 9 เดือนขาย
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า เศรษฐกิจไทยปี 2554 จะขยายตัวได้ต่อเนื่อง โดยเป็นแรงส่งต่อเนื่องจากปี 2553 ซึ่งธนาคารแห่งประเทศไทย (ธปท.) คาดว่าจีดีพีจะเติบโตขึ้น 7.3–8% เมื่อเทียบจากปี 2552 โดยเฉพาะการขยายตัวของส่งออก ซึ่งปีที่ผ่านมาคาดว่าจะเพิ่มขึ้น 30% และผลักดันให้เกิดการฟื้นตัวของการบริโภคภายในประเทศพร้อมๆ กับการเพิ่มการลงทุนของเอกชน
นอกจากนี้ คาดว่าปีนี้ดอกเบี้ยนโยบายจะปรับเพิ่มขึ้น แต่อาจไม่ได้รวดเร็ว โดยการพิจารณาปรับเพิ่มจะสอดคล้องกับภาวะเศรษฐกิจในแต่ละช่วงของปี ทั้งนี้กรอบเงินเฟ้อของ ธปท.ในปีนี้อยู่ที่ประมาณ 0.5– 3% ขณะที่ปัจจุบันอัตราดอกเบี้ยแท้จริงอยู่ในระดับต่ำกว่า โดยอยู่ที่ 2% ต่อปี เมื่อเทียบกับเงินเฟ้อที่อยู่ระดับประมาณ 3.4%
นายวศิน กล่าวว่า ช่วงที่ดอกเบี้ยมีแนวโน้มปรับเพิ่มขึ้น นักลงทุนควรจะจัดสรรเงินตามความต้องการใช้เงินอย่างเหมาะสม โดยอาจเลือกลงทุนในกองทุนตราสารหนี้ที่ลงทุนในตราสารหนี้ระยะสั้น ซึ่งสร้างผลตอบแทนได้สอดคล้องกับการเพิ่มขึ้นของอัตราดอกเบี้ย บลจ.บัวหลวง จึงออกกองทุนรวมบัวหลวงธนรัฐ 2/11 ลงทุนในตราสารหนี้ภาครัฐระยะสั้น เช่น พันธบัตรรัฐบาล มีอายุประมาณ 9 เดือนเปิดขายวันที่ 11–17 ม.ค.นี้